Só maak jy sommer baie harte bly hierdie Kersfees(Foto verskaf) Die Kungwini-welsynsorganisasie bied weer die jaarlikse Nickel Kersmark-fondsinsamelingsprojek aan. Die mark maak sy deure oop op Woensdag, 23 November en is daagliks oop vanaf 09:00 – 17:00 tot en met Sondag, 4 Desember 2022 by die Kungwini-welsynsorganisasie, Grahamweg, Zwavelpoort, Pretoria-Oos. Soos baie reeds weet is hierdie ŉ geleentheid wat jy nie moet misloop nie en as jy nog nooit daar was nie, is dit nou die tyd om jou Kersfeesinkopies hier te kom doen! Die jaarlikse projek se doelwit is om geld in te samel om die maandelikse befondsing, wat slegs 54% van Kungwini-welsynsorganisasie se bedryfskostes dek, aan te vul. Die Nickel Kersmark bied die geleentheid aan ons gestremde volwasse inwoners om hulle produkte te verkoop wat hulle deur die jaar met die hand vervaardig het. Die mark dien terselfdertyd ook as ŉ platform vir ander uitstallers om ŉ inkomste te verdien, waarvan hulle ŉ gedeelte aan Kungwini-welsynsorganisasie se fondsinsameling skenk. Die Nickel Kersmark bied ŉ wye verskeidenheid handgemaakte produkte, dekor, klere, juwele, lekkernye en ŉ area om te ontspan met ŉ glasie wyn of ŉ biertjie saam met iets te ete. Op 26 en 27 November tussen 11:00 en 15:00 tree Johan de Klerk as gaskunstenaar op en op 3 en 4 Desember sal Jose van Swerwer by die mark te sien wees. Ondersteun die Nickel Kersmark hierdie Kersfees en kom koop al jou geskenke onder een dak. Jy kan terselfdertyd ook ŉ verskil maak in die lewens van mense met gestremdhede. Só maak jy sommer baie harte bly hierdie Kersfees. Gratis Parkering. Gratis Toegang. Onderdak inkopies. Heerlike ontspaningsarea om saam met familie en vriende te kuier met ŉ volle gelisensieerde restaurant. Die Nickel Kersmark is die plek om gesien te word in 2022.